Obavijest o ponovnom pokretanju antidampinškog ispitnog postupka u vezi s Provedbenom uredbom Komisije (EU) 2017/763 o uvođenju konačne antidampinške pristojbe i konačnoj naplati privremene pristojbe uvedene na uvoz određenog laganog termalnog papira podrijetlom iz Republike Koreje nakon presude Općeg suda od 2. travnja 2020. u predmetu T-383/17, kako je potvrdio Sud u predmetu C-260/20 P

(2022/C 248/12)

1. Presude

U presudi od 2. travnja 2020 (1). u predmetu T-383/17 Hansol Paper protiv Komisije („presuda”) Opći sud Europske unije („Opći sud”) poništio je Provedbenu uredbu Komisije (EU) 2017/763 o uvođenju konačne antidampinške pristojbe i konačnoj naplati privremene pristojbe uvedene na uvoz određenog laganog termalnog papira podrijetlom iz Republike Koreje („sporna uredba”) (2) u dijelu u kojem se odnosi na društvo Hansol Group (Hansol Paper Co. Ltd. i Hansol Artone Paper Co. Ltd.) („Hansol”).

Društvo Hansol osporavalo je zakonitost sporne uredbe po više točaka. U jednom od svojih tužbenih razloga društvo Hansol osporavalo je izračun određenih uobičajenih vrijednosti u skladu s člankom 2. stavkom 3. osnovne uredbe. U drugom tužbenom razlogu društvo Hansol tvrdilo je da je Komisija počinila očitu pogrešku u procjeni pri ponderiranju prodaje u Europskoj uniji nezavisnim kupcima u odnosu na prodaju povezanim prerađivačima. Društvo Hansol tvrdilo je da je ta navodna pogreška u izračunu narušila izračun dampinške marže i, među ostalim, marže sniženja cijena.

Opći sud utvrdio je da je Komisija prekršila članak 2. stavak 1. Uredbe (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (3) („osnovna uredba”) odlukom da bi uobičajenu vrijednost trebalo izračunati u skladu s člankom 2. stavkom 3. te uredbe za vrstu proizvoda koji je prodavalo društvo Hansol Artone Paper Co. Ltd., a istu je vrstu proizvoda u okviru reprezentativne domaće prodaje prodavalo društvo Hanson Paper Co. Ltd. Opći sud potvrdio je navodnu pogrešku u ponderiranju te je utvrdio da je Komisija trebala uzeti u obzir količine koje je društvo Schades Nordic, jedan od povezanih prerađivača u Uniji društva Hansol Group, prodavalo nezavisnim kupcima. Komisija je stoga prekršila članak 2. stavak 11. osnovne uredbe jer njezini izračuni nisu u potpunosti odražavali opseg dampinga koji je provodilo društvo Hansol. Nadalje, Opći sud smatrao je da je ta pogreška u ponderiranju utjecala i na izračun marže sniženja cijena jer je Komisija i za taj izračun upotrijebila isti ponder. Naposljetku, Opći sud utvrdio je da je Komisija počinila pogrešku pri analognoj primjeni članka 2. stavka 9. osnovne uredbe kada je odbila troškove prodaje, opće i administrativne troškove te profitnu maržu za preprodaju predmetnog proizvoda koju je provodio povezani prodajni subjekt u EU-u za potrebe utvrđivanja izvozne cijene tog proizvoda u kontekstu utvrđivanja štete.

Komisija je 11. lipnja 2020. podnošenjem žalbe (predmet C-260/20 P) zatražila od Suda da ukine presudu Općeg suda. Drugo vijeće Suda odbilo je žalbu 12. svibnja 2022. te je potvrdilo zaključke Općeg suda (4). Međutim, Sud je napomenuo da, suprotno zaključku Općeg suda, Komisija u ovom slučaju nije počinila pogrešku pri analognoj primjeni članka 2. stavka 9. osnovne uredbe. Stoga je Provedbena uredba Komisije (EU) 2017/763 poništena u dijelu u kojem se odnosi na društvo Hansol.

2. Posljedice

U članku 266. UFEU-a propisuje se da institucije moraju poduzeti potrebne mjere kako bi postupile u skladu s presudama Suda. U slučaju poništenja akta koji su institucije donijele u kontekstu upravnog postupka, kao što je antidampinški ispitni postupak, usklađivanje s presudom Općeg suda postiže se zamjenom poništenog akta novim aktom iz kojeg je uklonjena nezakonitost koju je utvrdio Sud (5).

Prema sudskoj praksi Suda postupak za zamjenu poništenog akta može se nastaviti u točki u kojoj je došlo do nezakonitosti (6). To konkretno znači da, ako se poništi akt kojim se zaključuje neki upravni postupak, to poništenje ne utječe nužno na pripremne akte kao što je pokretanje antidampinškog postupka. Ako se, primjerice, poništi uredba kojom se uvode konačne antidampinške mjere, to znači da je nakon poništenja predmetni antidampinški postupak i dalje otvoren jer akt kojim se taj antidampinški postupak zaključuje više nije dio pravnog poretka Unije (7), osim ako je do nezakonitosti došlo u fazi pokretanja postupka.

U ovom je slučaju Opći sud poništio spornu uredbu zbog prva tri razloga navedena u trećem odlomku odjeljka 1.

Preostali nalazi i zaključci iz sporne uredbe koji se nisu osporavali ili koji su se osporavali, ali ih Opći sud nije ispitao, ostaju valjani i na njih ne utječe to ponovno otvaranje.

3. Postupak ponovnog otvaranja

S obzirom na prethodno navedeno, Komisija je odlučila ponovno pokrenuti antidampinški ispitni postupak o uvozu određenog laganog termalnog papira podrijetlom iz Republike Koreje koji je doveo do donošenja sporne uredbe, u dijelu u kojem se odnosi na društvo Hansol. Ponovno otvaranje početnog ispitnog postupka nastavlja se u točki u kojoj je došlo do nepravilnosti.

Ponovnim otvaranjem početnog ispitnog postupka želi se ispraviti pogreške koje je utvrdio Opći sud i potvrdio Sud Europske unije te procijeniti može li primjena pravila kako su ih pojasnili Opći sud i Sud Europske unije opravdati ponovno uvođenje mjera na početnoj ili na revidiranoj razini od datuma izvornog stupanja na snagu sporne uredbe.

Ovime se zainteresirane strane obavješćuju da iz nalaza predmetnog ponovnog ispitivanja mogu proizaći buduće obveze.

4. Podnesci

Sve zainteresirane strane, a posebno društvo Hansol, pozivaju se da iznesu svoja stajališta te dostave informacije i popratne dokaze o pitanjima povezanima s ponovnim pokretanjem ispitnog postupka. Osim ako je određeno drukčije, te informacije i popratni dokazi moraju se dostaviti Komisiji u roku od 20 dana od datuma objave ove Obavijesti u Službenom listu Europske unije.

5. Mogućnost saslušanja pred ispitnim službama Komisije

Sve zainteresirane strane mogu zatražiti saslušanje pred ispitnim službama Komisije. Svi zahtjevi za saslušanje trebaju se podnijeti u pisanom obliku i trebaju sadržavati razloge za podnošenje. Zahtjev za saslušanje o pitanjima povezanima s ponovnim otvaranjem ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga zahtjev za saslušanje mora se podnijeti u rokovima koje u svojoj komunikaciji sa zainteresiranim stranama odredi Komisija.

6. Upute za dostavu podnesaka i korespondenciju

Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

Svi podnesci (uključujući informacije koje se traže u ovoj Obavijesti), ispunjeni upitnici i korespondencija zainteresiranih strana za koje se zahtijeva povjerljivo postupanje moraju imati oznaku „Sensitive” (osjetljivo) (8). Strane koje dostavljaju informacije tijekom ovog ispitnog postupka pozivaju se da obrazlože svoj zahtjev za povjerljivo postupanje. Stranke koje dostavljaju informacije s oznakom „Sensitive” dužne su u skladu s člankom 19. stavkom 2. osnovne uredbe dostaviti sažetke tih informacija u verziji koja nije povjerljiva s oznakom „For inspection by interested parties” (na uvid zainteresiranim stranama). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive. Ako strana koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene kvalitete, Komisija te informacije ne mora uzeti u obzir, osim ako se iz odgovarajućih izvora može na zadovoljavajući način dokazati da su te informacije točne.

Zainteresirane strane pozivaju se da sve podneske i zahtjeve dostave putem stranice TRON.tdi (https://tron.trade.ec.europa.eu/tron/TDI), uključujući zahtjeve da ih se registrira kao zainteresirane strane, skenirane punomoći i potvrde. Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf. Zainteresirane strane moraju navesti svoje ime, adresu, broj telefona i valjanu e-adresu te osigurati da je dostavljena e-adresa ispravna službena e-adresa koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo putem stranice TRON.tdi ili e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane putem stranice TRON.tdi i e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.

Adresa Komisije za korespondenciju: Europska komisija Glavna uprava za trgovinu Directorate G Office: CHAR 04/039 1049 Bruxelles/Brussel BELGIQUE/BELGIË

E-pošta: TRADE-AD629a-LWTP-REOPENING@ec.europa.eu

7. Nesuradnja

Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, privremeni ili konačni nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. osnovne uredbe.

Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci.

Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe, ishod za tu stranu može biti manje povoljan nego što bi bio da je surađivala.

Nedostavljanje odgovora u elektroničkom obliku ne smatra se nesuradnjom, pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. U tom slučaju zainteresirana strana trebala bi o tome odmah obavijestiti Komisiju.

8. Službenik za saslušanje

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu podnijeti tijekom postupka.

Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu. Zahtjevi za saslušanje pred službenikom za saslušanje trebaju se podnijeti u pisanom obliku i trebaju sadržavati razloge za podnošenje. Službenik za saslušanje ispitat će razloge za podnošenje zahtjevâ. Ta bi se saslušanja trebala održati samo ako pitanja nisu pravodobno riješena sa službama Komisije.

Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. Službenik za saslušanje ispitat će razloge zahtjevâ za intervenciju, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/

9. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EU) 2018/1725 Europskog parlamenta i Vijeća (9).

Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://ec.europa.eu/trade/policy/accessing-markets/trade-defence

10. Informacije za carinska tijela

Od 1. srpnja 2022., i u očekivanju ishoda ovog ponovnog ispitivanja, suspendira se konačna obveza antidampinške pristojbe na uvoz određenog laganog termalnog papira gramature 65 g/m2 ili manje; u svitcima širine 20 cm ili veće, mase svitka (uključujući papir) 50 kg ili veće i promjera svitka (uključujući papir) 40 cm ili većeg („veliki svitci”); s temeljnim premazom ili bez njega, na jednoj strani ili na obje strane; premazanog toplinski osjetljivom tvari na jednoj strani ili na obje strane; te s premazom na gornjoj strani ili bez njega („proizvod iz postupka revizije”), trenutačno razvrstanog u oznake KN ex 4809 90 00, ex 4811 90 00, ex 4816 90 00 i ex 4823 90 85 (oznake TARIC: 4809900010, 4811900010, 4816900010, 4823908520), podrijetlom iz Republike Koreje, koji proizvodi društvo Hansol Group (Hansol Paper Co. Ltd. i Hansol Artone Paper Co. Ltd).

Budući da je iznos konačne obveze koja proizlazi iz ponovnog ispitivanja u ovoj fazi neizvjestan, Komisija od nacionalnih carinskih tijela traži da pričekaju ishod predmetnog ispitnog postupka prije donošenja odluke o bilo kojem zahtjevu za povrat koji se odnosi na antidampinšku pristojbu koju je Opći sud poništio u pogledu društva Hansol Group (Hansol Paper Co. Ltd. i Hansol Artone Paper Co. Ltd).

Stoga antidampinšku pristojbu plaćenu na temelju Provedbene uredbe Komisije (EU) 2017/763 o uvođenju konačne antidampinške pristojbe i konačnoj naplati privremene pristojbe uvedene na uvoz određenog laganog termalnog papira podrijetlom iz Republike Koreje koji proizvodi društvo Hansol Group (Hansol Paper Co. Ltd. i Hansol Artone Paper Co. Ltd.) ne bi trebalo vratiti ili otpustiti do ishoda ovog ispitnog postupka.

11. Objava

Sve zainteresirane strane koje su kao takve registrirane tijekom ispitnog postupka koji je doveo do donošenja sporne uredbe bit će pravovremeno obaviještene o bitnim činjenicama i razmatranjima na temelju kojih Komisija namjerava provesti spomenutu presudu te će im se omogućiti očitovanje prije donošenja konačne odluke.

(1) ECLI:EU:T:2020:139.

(2) SL L 114, 3.5.2017., str. 3.

(3) SL L 176, 30.6.2016., str. 21.

(4) ECLI:EU:C:2022:370.

(5) Spojeni predmeti 97, 193, 99 i 215/86 Asteris AE i drugi i Helenska Republika / Komisija [1988.] ECR 2181, točke 27. i 28. te predmet T-440/20 Jindal Saw/Europska komisija, EU:T:2022:318.

(6) Predmet C-415/96, Španjolska/Komisija [1998.] ECR I-6993, točka 31.; predmet C-458/98 P, Industrie des Poudres Sphériques/Vijeće [2000.] I-8147, točke 80.–85.; predmet T-301/01, Alitalia/Komisija [2008.] II-1753, točke 99. i 142.; spojeni predmeti T-267/08 i T-279/08, Région Nord-Pas de Calais/Komisija [2011.] II-0000, točka 83.

(7) Predmet C-415/96, Španjolska/Komisija [1998.] ECR I-6993, točka 31.; predmet C-458/98 P, Industrie des Poudres Sphériques/Vijeće [2000.] I-8147, točke 80.–85.

(8) Dokument s oznakom „Sensitive” dokument je koji se smatra povjerljivim u skladu s člankom 19. osnovne uredbe i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(9) Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39).